Ravindra Chavan: भाजप नेते रविंद्र चव्हाण यांच्यावर पक्षाची महत्वाची जबाबदारी; कार्यकारी अध्यक्षपदी नियुक्ती

नवी दिल्ली : भाजपचे आमदार रवींद्र चव्हाण याच्यावर पक्षानं महत्वाची जबाबदारी सोपवली आहे. भाजपचे राष्ट्रीय अध्यक्ष जे पी नड्डा यांनी रविंद्र चव्हाण यांची महाराष्ट्र भाजपच्या कार्यकारी अध्यक्षपदी नियुक्ती केली आहे. त्यामुळं प्रदेशाध्यक्ष चंद्रशेखर बावनकुळे यांच्याबरोबरीनं ते काम करणार आहेत.

रविंद्र चव्हाण यांची तात्काळ प्रभावानं भाजपच्या कार्यकारी अध्यक्षपदी नियुक्ती करण्यात आली आहे. त्यामुळं ते या क्षणापासूनच आपला कारभार हाती घेणार आहेत. यापूर्वीच चव्हाण यांची भाजपच्या प्रदेशाध्यक्षपदी नियुक्ती होणार अशी चर्चा सुरु होती, पण अद्याप त्यांच्याकडं हे पद देण्यात आलेलं नाही.

हेही वाचा –  भाजपच्या दुसऱ्या यादीत 29 उमेदवारांचा समावेश

भाजपचे माजी प्रदेशाध्यक्ष चंद्रशेखर बावनकुळे यांच्याकडं सध्या महसूल मंत्रीपदाची जबाबदारी देण्यात आली आहे. त्यामुळं पक्ष संघटनेतील पदावरुन त्यांना राजीनामा देणं क्रमपात्र आहे, त्यामुळे बावनकुळे यांची मंत्रीपदी नियुक्ती झाल्यानंतर भाजपचा प्रदेशाध्यक्ष बदलणार अशी चर्चा सुरु झाली होती. सन २०२२ मध्ये बावनकुळे यांच्याकडं भाजपच्या प्रदेशाध्यक्षपदाची जबाबदारी देण्यात आली होती. तीन वर्षासाठी ही नियुक्ती केली जाते. पण अद्यापही ते प्रदेशाध्यक्षपदी कायम आहेत.